په (١٣٤٠) لمريز کال د کابل راډيو د پښتو څانگې د نشراتو مسؤل مدير په توگه وگومارل شو دوه کاله يې په ډېرې مينې او اخلاص دنده ترسره کړه او په (١٣٤٢) کال د هغه وخت د دولت له خوا ورته چانس ورکړل شو ترڅو په بهر کې خپلې زده کړې تعقيب کړي؛ پوهاند نورزي هغه وخت په پښتو ژبه يو شمېر اصلاحي راډيويي ډارمې، تبصرې او گڼې مقالې وليکلې، ترڅو په کابل راډيو کې پښتو نشرات ژوندي او د توسعې په حال کې وساتي. په (١٣٤٩) لمريز کال د دوکتورا له بشپړاوي وروسته، د اطلاعاتو او کلتور وزارت د تاريخ په څانگه کې د علمي او مسلکي غړي په توگه وگمارل شو؛ دا دنده يې تر (١٣٥١) لمريز کال پورې تر سره کړه، په کابل پوهنتون کې د ده په څېر کدرونو ته د اړتيا په اساس، غوښتنه ترې وشوه ترڅو د کابل پوهنتون د ادبياتو او بشري علومونو په پوهنځي کې د تدريس دنده ومني په همدې وجه يې له (١٣٥١) کال څخه تر (١٣٥٧) کال پورې د کابل پوهنتون د ژبو ادبياتو او بشري علومو په پوهنځي کې د استاد او د همدې پوهنځي د مشر په توگه پاتې شو. د (١٣٥٧) کال وروسته ورته د پښتو ټولنې رياست وسپارل شو. ده د نړۍ د علمي او څېړنيزو بنسټونو په څېر لازمه وبلله چې په افغانستان کې هم يو داسې علمي او څېړنيز بنسټ ايجاد کړي چې ټولو اکاډميکو مسايلو ته لاسرسى ولري، دې هيلې ته د رسېدو په موخه يې طرحه جوړه او سره د دلايلو يې، د هغه وخت د وزيرانو شورا ته وړاندې کړه، وزيرانو شورا له ارزونې وروسته طرحه منظوره او پښتو ټولنې ته يې ( د افغانستان د علومو اکاډمۍ) په نوم ارتقاء ورکړه.